
Sülysáp Város Önkormányzata Képviselő-testületének

2015. december 17-én tartandó munkaterv szerinti ülésére

5. napirendhez

Tárgy: Sülysápi Polgármesteri Hivatal 2015. évi beszámolója
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 81. § (3) f) pontja szerint a jegyző évente beszámol a képviselő-testületnek a hivatal tevékenységéről.
A 2015. évi munkáról szóló beszámolót jelen előterjesztés keretében terjesztem a tisztelt Képviselő-testület elé.

Kérem a beszámoló szíves elfogadását!

…/2015. (XII. 17.) ÖKT határozati javaslat
Sülysáp Város Önkormányzatának Képviselő-testülete a Polgármesteri Hivatal 2015. évi munkájáról szóló beszámolót elfogadja.

Határidő: azonnal

Felelős: jegyző

Sülysáp, 2015. december 10.

dr. Tóth Krisztina s.k. 


jegyző
BESZÁMOLÓ
A SÜLYSÁPI POLGÁRMESTERI HIVATAL 

2015. ÉVI MUNKÁJÁRÓL

I. BEVEZETŐ
A Polgármesteri Hivatal számára a 2015-ös év legmeghatározóbb feladata az ASP-rendszer
 bevezetése volt. 

Sülysáp Város Önkormányzata Kóka Község Önkormányzatával alakított Konzorciumot 2013 októberében, hogy pályázatot tudjunk benyújtani a Nemzeti Fejlesztési Ügynökség által kiírt Közép-Magyarországi Operatív Program Elektronikus helyi közigazgatási infrastruktúra fejlesztése tárgyú KMOP-4.7.1-13 kódszámú pályázatra. Pozitív elbírálást követően lehetőségünk nyílt arra, hogy a Konzorcium tagjai számítástechnikai eszközöket, számítógépes szoftvereket, az ügyvitelhez szükséges programokat és ezekhez a programokra történő átállást segítő szolgáltatásokat (migráció) tudjunk igénybe venni. 

A projekt során az alábbi eszközök, szoftverek kerültek beszerzésre:
· 3 db laptop Windows 8.1 operáció rendszerrel együtt 568.000 Forint értékben,
· 12 db munkaállomás 22”-os megjelenítővel Windows 8.1 operációs rendszerrel összesen 1.912.000 Ft értékben,
· 3 db gigabites hálózati eszközök 168.000 Ft értékben,
· 1 db nagy teljesítményű, színes nyomatok készítésére alkalmas üzleti fénymásoló beszerzése 800.000 Ft értékben,

· a fénymásoló gépet korábban béreltük, de azt is sikerült ezen a pályázaton keresztül megvásárolni. Ez havi 20.000 Ft megtakarítást eredményezett már idén is, és fog a továbbiakban is.

Ezzel a beruházással jelentős lépést tudtunk tenni annak érdekében, hogy a Hivatal korszerűbb és gyorsabb számítógépekkel működjön.

A munkánkkal kapcsolatos ügyviteli programok terén is jelentős változás történt. A fenti pályázathoz kapcsolódóan csatlakozási szerződést kellett aláírnunk az ASP Központtal, hogy igénybe vehessük annak szolgáltatásait. Az ASP Központ a Magyar Államkincstár által működtetett szolgáltatás, mely az önkormányzatok számára hatékony forrásfelhasználás mellett lehetővé teszi a belső működés támogatását, az egyes e-közigazgatási szolgáltatások nyújtását korszerű informatikai megoldásokra támaszkodva, valamint lehetőséget biztosít az egységes önkormányzati e-ügyintézési szolgáltatásokra.

Mindezt az ASP-n keresztül teszi, amit úgy kell elképzelni, hogy az ügyintézők interneten keresztül egy honlapra lépnek be, ahol különböző alkalmazásokhoz férnek hozzá. Ezek az alkalmazások az ún. szakrendszerek. A csatlakozási szerződésben a következő szakrendszerek használatára tettünk vállalást:

1. Adó szakrendszer (kötelező)

2. Gazdálkodási szakrendszer

3. Ingatlanvagyon- kataszter szakrendszer

4. Ipari és kereskedelmi szakrendszer

5. Iratkezelő szakrendszer (kötelező

6. Intranet Portál rendszer (kötelező)

7. Elektronikus ügyintézési Portál (kötelező)

A pályázatban lehetőség volt még az alábbiakra:

· Az átállás elősegítésére külső szakemberek bevonásával migrációs (adatátemelés) szolgáltatást vettünk igénybe.
· Az ASP szolgáltatások igénybevételéből adódóan szükségessé vált belső szabályzatok, rendeletek, munkaköri leírások módosítására, melyhez szakértői támogatást vettünk igénybe.
· Információ- és adatbiztonsági audit és sérülékenység-vizsgálatra került sor, számos informatikai szabályzat került kialakításra és IT biztonsági továbbképzésen vettünk részt.
Az adatmigráció folyamatának egy része ránk hárult. Több hónapon keresztül, egyes szakrendszereknél hetente, másoknál háromhetente volt próbamigráció, ahol az újonnan felderített hibákat és adattisztításokat nekünk kellett elvégezni. Egyik rosszemlékű eseménye volt az Adó szakrendszer átemelésének, amikor az ASP.Adó rosszul vette át az adózó törzsben lévő címeket, így 3200 lakcímet kézzel kellett javítania az ügyintézőknek.

A fent említett tételekre összesen 7.385.050 Ft-ot fordítottunk a pályázati forrásból.

Az ASP Központ által nyújtott szolgáltatások és programok nagy előnye, hogy megbízható szolgáltatón keresztül kapjuk a szakrendszereket és ingyenesek. Rövidtávon ez várhatóan évi 2-2,5 millió forint megtakarítással fog járni önkormányzatunknak.

Egy része ezeknek a szakrendszereknek új fejlesztés, mások piaci alkalmazásokból kerültek átvételre. Általánosságban igaz, hogy az összes munkafolyamatunkat újra kellett gondolnunk, mivel az egyes programok másfajta filozófiát követnek, mint amit eddig kialakítottunk az előző alkalmazásokkal. Kijelenthető, hogy minden folyamat sokkal komplexebbé vált, ami egy Sülysáp méretű településnél az egyes ügyek nyomon követését nehezíti.
 Ez a gyakorlatban nagyobb fokú terhelést jelent, és sajnos a hibalehetőségek száma is megszaporodik az összetett ügyvitel és a magas ügyfélforgalom miatt. 

Ennél konkrétabb és nagyon aktuális és jelentős probléma, hogy az Iratkezelőben jelenleg nincsen lehetőség tömeges iktatásra, tehát félévente 1600 oldal adóegyenleg-értesítőt egyenként kell beiktatni. És még ezen felül is akadnak ilyen jellegű problémák.

Az ASP Központ hibajegy kezelő rendszerrel is rendelkezik, amin keresztül a felmerült hibákat tudjuk lejelenteni. 2015. július 1. óta 43 hibajegyet jegyeztünk be a rendszerbe, amiből 37 megoldódott, 6 pedig még folyamatban van. Ezek a hibák jellemzően kardinális jellegű hibák, mert a kisebbeket a telefonos ügyfélszolgálaton keresztül meg tudtuk oldani.
Összegezve elmondhatjuk, hogy az ASP rendszer még erősen kiforratlan, és jelenleg inkább nehezíti a munkánkat, de a jövőt illetően – amennyiben a kormányzati elképzelés nem változik – ez az előremutató irányvonal, amit követnünk kell a pénzügyi, információbiztonsági és szakmai szempontok érvényesítése érdekében. Ezzel a rendszerrel a magasabb államigazgatási szervek sokkal naprakészebben tudják követni a munkáinkat, így remélhetőleg idővel a beszámolóink és egyéb jelentési kötelezettségeink egyszerűsödni, az ügyfelek felé nyújtott elektronikus ügyintézési szolgáltatásaink pedig bővülni fognak.
Az ASP mellett jelentős erőpróba volt a Hivatal számára a Startmunka programba való bekapcsolódás. Önkormányzatunknak idén nyílt meg először a lehetősége, hogy ebben részt vegyen, és rögtön 3 programmal indítottunk. Ez összesen 45 „új dolgozót” jelentett, akikkel kapcsolatosan egész évben bonyolítani kellett a munkaügyi, pénzügyi és szervezési feladatokat, illetőleg gondoskodni kellett a programok eredményes előrehaladásáról. Összességében 2015. évben közfoglalkoztatásba bevont személyek száma 279 fő volt!
Ezeken túl is lettek idén új feladatink: többek között először az egyik gyermekorvosi praxis, majd az I. számú háziorvosi praxis működtetését kellett átvennie az önkormányzatnak. Az ezzel járó feladatokat a Hivatal végezte.
Ezzel párhuzamosan, nyár végén kiderült, hogy 2016. január 1-jével új alapokra kell helyeznünk az a természetbeni önkormányzati szociális ellátásokat. Ennek folyományaként át kellett alakítani a Gondozási Központot, mely Dr. Gáspár István Humánszolgáltató Központ néven, kibővült funkciókkal fog működni januártól. Ezzel együtt gondoskodni kellett a Sülysáp Környéki Szociális Társulás és intézménye megszüntetésével járó feladatokról, melyek mind jogi, mind humánerőforrás-gazdálkodási, mind pedig pénzügyi szempontból jelentős terhet rótt a Hivatal apparátusára.
Mindezek mellett és a belső ellenőrzésen túl számtalan külső ellenőrzésen esett át az önkormányzat és intézményei. Ezek között voltak szakmai ellenőrzések a Kormányhivatal, illetve a Járási Hivatal részéről, valamint több pénzügyi ellenőrzés a Magyar Államkincstár részéről. Szintén pozitív fejleményként mondhatom el, hogy ezek közül egy sem eredményezett elmarasztalást, az esetleges hibákat minden esetben korrigálni tudtuk.

A Polgármesteri Hivatal jelenleg 24 fővel – 1 fő jegyző, 2 fő irodavezető, 19 fő ügyintéző (1 státusz betöltetlen) és 2 fő hivatalsegéd – látja el a feladatait. Meglátásom szerint a pénzügyön beállt most egy jó létszámarány, azonban korábban már jeleztem a tisztelt Képviselő-testület felé, hogy a pályázatkezelés (projektmenedzsment), illetve a humánerőforrás ügyintézés területén látok munkaerőhiányt. 

Emellett el kell mondani, hogy nagyon jól bevált az ügyfélszolgálat, nagy segítségére van az ügyfeleknek, és amiatt is nagyon fontos, mert első találkozási pontként meghatározza az önkormányzat arculatát. Azonban a kezdetek óta közfoglalkoztatottak látják el ezt a feladatot, ami nem túl kedvező, hiszen két-három havonta új ember kerül oda, akinek a nulláról kell kezdenie az információgyűjtést, ráadásul egy igen érzékeny munkakörről van szó, amire nem is feltétlenül alkalmasak a közfoglalkoztatottak.
Mindezeket összevetve értékelésem szerint a Polgármesteri Hivatal 2015-ben erején felül teljesített, emellett a kollégák szolgálatkészek és szorgalmasak, és úgy ítélem meg, hogy az ügyintézés színvonala folyamatosan emelkedik. 

A 2015. évben elvégzett munkáról részletesebben - irodánkénti bontásban – a következőkben olvashatnak.
II. ÖNKORMÁNYZATI IRODA
1. Testületi és bizottsági ügyek

A Képviselő-testület a 2015. évben – a decemberivel együtt – 11 munkaterv szerinti és 2 rendkívüli testületi ülést, valamint 1 közmeghallgatást tartott. A Képviselő-testület november 30-ig – 176 határozatot hozott és 16 rendeletet alkotott. Ezek, valamint a bizottsági döntések teljes körű előkészítése, illetve a döntésekből eredő feladatok végrehajtása a Polgármesteri Hivatal feladata volt.

Előterjesztések és jegyzőkönyvek szintjén az önkormányzathoz hasonlóan kezeltük a Sülysáp Környéki Szociális Társulás, valamint a Sülysápi Roma Nemzetiségi Önkormányzat ügyeit is, ami további 8 ülést jelentett az évben.

2014. március 1-től a 23/2012. (IV. 25.) KIM rendelet értelmében a testületi ülések, a bizottsági ülések, a társulási ülések, a roma nemzetiségi önkormányzat üléseinek jegyzőkönyveit, valamint a rendeleteket is kizárólag elektronikus formában, a Pest Megyei Kormányhivatal erre a célra kialakított elektronikus felületén, a Nemzeti Jogszabálytáron keresztül kell feltöltenünk. Ez megtakarítást jelent a postaköltség tekintetében, azonban az internet hálózat nem mindig zökkenőmentes működése miatt, esetenként hosszabb időt igényel.

A testült és a bizottságok munkájának előkészítésén, titkársági feladatok ellátásán túl, az 91 hirdetmény kifüggesztése, záradékolása és postázása is a titkárságon történt.

2. Pályázati eredmények
Elmondhatjuk, hogy Sülysáp számára a 2015-ÖS év is viszonylag sikeres volt a pályázatok szempontjából annak ellenére, hogy a 2014-2020-közötti uniós fejlesztési ciklus első kiírásaira önkormányzatunk nem nyújthatott be pályázatot. 

Uniós támogatású pályázatok hiányában sikerrel indultunk hazai pályázatokon. A 2015-ben még futó pályázatainkat az alábbiakban foglaltuk össze. A pályázati feladataink másik oldala az önkormányzat által kiírt pályázatok kezelése, amiről szintén olvashatnak az alábbiakban.

Európai Uniós forrásból megvalósult pályázatok
Az uniós forrásból finanszírozott projektek tekintetében az idei év legfontosabb feladata a korábbi nyertes pályázataink lebonyolítása és zárása volt. 

A 2015. év folyamán a korábban támogatott ÁROP szervezetfejlesztési pályázatunk pénzügyi zárása és a még fennmaradó támogatás lehívása történt meg. A projekt keretében sor került a megváltozott önkormányzati feladatokhoz igazodó szervezeti működési változások felmérésére, megtervezésére és megvalósítására. A pályázat másik kiemelt célja volt az önkormányzatok költségcsökkentésének, hatékonyságnövelésének módszertani és gyakorlati támogatása annak érdekében, hogy a megváltozott feladat-ellátási rendben és finanszírozási környezetben is ésszerűen és fenntarthatóan szervezett szolgáltatáskínálattal, kötelező és önként vállalt feladatokkal vegyenek részt. A 100%-os mértékben támogatott pályázaton elnyert teljes összeg kifizetésre került.

A tavalyi év során nyertes, Kókával konzorciumi keretek között megvalósított KMOP-4.7.1-13 „Elektronikus helyi közigazgatási infrastruktúra fejlesztése” című pályázatunk keretében az önkormányzat az állami ASP szolgáltatások igénybevételéhez szükséges helyi előfeltételek kialakítására, azaz a csatlakozásához szükséges eszköz- és szoftver-beszerzésekhez, valamint a kapcsolódó szolgáltatás-fejlesztések támogatásához nyert vissza nem térítendő támogatást. 
A projekt megvalósítására az idei év során került sor, önkormányzatunk ASP központhoz való csatlakozása a pályázatban megadott határidőig sikeresen végrehajtottuk. A pályázat zárása és helyszíni ellenőrzése megtörtént, a Sülysápra eső támogatási összeg teljes egésze kifizetésre került az elmúlt hónapokban.

Önkormányzatunk az idei évben sikeres pályázatot nyújtott be az Európai Mezőgazdasági Vidékfejlesztési Alapból nyújtandó, a vidéki gazdaság és lakosság számára nyújtott alapszolgáltatások fejlesztésére. A pályázat keretében egy Skoda Yeti típusú terepjáró beszerzésére kaptunk 4.980.000 Ft támogatást, amelyhez önkormányzatunknak az ÁFA összegét (1.336.000 Ft) kellett önerőből biztosítania.
	
	Pályázat tárgya
	Elnyert összeg

	1. 
	Sülysáp Város intézményrendszerének szervezetfejlesztése
	21.900.000 Ft (100%-os intenzitás)

	2. 
	Elektronikus helyi közigazgatási struktúra fejlesztése (ASP csatlakozási projekt konzorciumi keretek között Kóka Község Önkormányzatával)
	22.153.370 Ft, ebből a Sülysápra jutó támogatás 11.791.900 Ft

	3. 
	A vidéki gazdaság és lakosság számára nyújtandó alapszolgáltatások fejlesztése
	4.980.000 Ft


Hazai támogatásból megvalósult pályázatok
A Sőtér-kastély veszély-elhárítási és állagmegóvási munkálataira 2013-ban 5.000.000 Ft támogatást kaptunk. A projekt kivitelezését az idei év során fejeztük be, a projekt zárása és beszámolónk elfogadása után a fennmaradó támogatási összeget a Nemzeti Kulturális Alap önkormányzatunknak átutalta.
Belügyminisztériumi forrásból a Kápolna utcai partfal megerősítésére is sor kerülhetett. Az elnyert 76,5 millió forintos támogatásból a rossz állapotú és omladozó domboldalt erősítették meg, és tették ezáltal biztonságossá mind az utat, mind a felszín alatt haladó közműveket. Az építési munkálatok idén fejeződtek be, a pályázati elszámolás benyújtására jövő év elején kerül sor. 
A 2014. év során a Vidékfejlesztési Minisztérium majd 60 milliós támogatásából és az önkormányzati 54 milliós önerőből megvalósult piactér pályázati elszámolása is az idei év feladatai közé tartozott. A projekt keretében megvalósult fejlesztés jelentősen meghaladta az önkormányzatunk által aláírt támogatási szerződésben foglaltakat, amely a közreműködő szervezet kezdeményezése alapján a támogatási szerződés módosítását vonta maga után. A módosítás augusztus hónap során a Földművelésügyi Minisztérium részére megküldésre került, a módosított hatósági szerződés aláírásáról további tájékoztatás még nem érkezett, így az előlegen felüli támogatási összeghez sem jutott még hozzá önkormányzatunk.

Szintén pályázati forrásból, a Földművelésügyi Minisztérium által kiírt Hungarikum pályázaton elnyert 1.200.000 Ft-os összegből sikerült megvalósítanunk a város jelenlegi helyi értéktárában szereplő helyi értékeinek bemutatását a helyi értékként is szereplő, hagyományőrző Szent István-napi programsorozat keretében. A támogatásból a helyi értékeinket bemutató tartalmas, igényes, 20 színes oldalt tartalmazó kiadvány megjelentetése mellett helytörténeti tablók, illetve olyan szemléltető interaktív játékok – képes kockák, kirakók, stb. – kerültek beszerzésre, amelyekkel az érdeklődők egy-egy sülysápi értéket ismerhetnek meg.

	
	Pályázat tárgya
	Elnyert összeg

	1. 
	NKA - Sőtér-kastély veszély-elhárítási és állagmegóvási munkái
	5.000.000 Ft

	2. 
	Vis maior pályázat (Kápolna utcai partfal stabilizációja)
	76.500.000 Ft

	3. 
	Termelői piac kialakítása
	58.696.654 Ft

(54.000.000 Ft önerő)

	4. 
	Hungarikum (értéktár) pályázat 
	1.200.000 Ft


Függőben levő pályázat
Az EGT Finanszírozási Mechanizmusok 2009-2014 - Vidéki kulturális és természeti örökség megőrzése c. intézkedés keretében pályáztunk a Wass Albert Művelődési Központ és Könyvtár korszerűsítésére és funkcionális megújítására 137 milliós támogatást igényelve, amelyet az Önkormányzat több mint 7 millió forint önerővel egészítene ki. Az idei év során a közreműködő szervezet önkormányzatunktól megerősítést kért annak kapcsán, hogy a pályázatot változatlan tartalommal továbbra is meg kívánjuk-e valósítani. Nyilatkozatunkat megküldtük a közreműködő szervezetnek, azonban pályázatunk elbírálásáról további tájékoztatást sajnos azóta sem kaptunk. 
Az önkormányzat által meghirdetett pályázatok
A helyi önszerveződő közösségek önkormányzati támogatására kiírt pályázatunk keretében 15 pályázó között 7.000.000 Ft-os keret került elosztásra vissza nem térítendő támogatás formájában. A Sülysápi Gyerekfoci Egyesület további 9.000.000 Ft, míg a Sülysápi Sport Egyesület 2.500.000 Ft pályázati támogatásban részesült TAO pályázati önerejének biztosítása céljából. 

Az elszámolások benyújtásának határideje 2016. január 31.

Idei évben is kiírásra került a Bursa Hungarica felsőoktatási ösztöndíj pályázat, melyhez Önkormányzatunk ismét csatlakozott. A támogatásra rendelkezésre álló keretösszeg 90.000 Ft/hó 10 hónapra, melybe bele kell érteni a korábbi években „B” típusú pályázat keretében megállapított, még futó támogatásokat is. A benyújtási határidőig 13 db ”A” típusú ösztöndíj pályázat érkezett. Jelen fordulóban „B” típusú támogatási igényt nem nyújtottak be. A pályázatok elbírálása megtörtént, a pályázathoz kapcsolódó döntési listák megküldésre kerültek az Emberi Erőforrás Támogatáskezelő felé. 
	
	Pályázat tárgya
	Kezelt támogatási keret

	1. 
	Önszerveződő közösségek támogatása


	7.000.000 Ft vissza nem térítendő + 11.500.000 Ft TAO pályázati támogatás

	2. 
	Bursa Hungarica felsőoktatási ösztöndíjpályázat
	900.000 Ft


3. Beruházási feladatok

Az önkormányzati beruházási feladatok a 2015. évben is jelentős szeletét képezték a Polgármesteri Hivatal munkájának. Ezek legfőbb területei a következők:

−
településfejlesztési és beruházási feladatok,

−
útügyi és közlekedési igazgatással kapcsolatos feladatok (közútkezelői és tulajdonosi hozzájárulások),

−
statisztika, illetve adatszolgáltatás készítése, 

−
előterjesztések, szerződések, levelek előkészítése,

−
polgármester, jegyző megbízásából egyeztetések lebonyolítása, helyszíni bejárások.

A konkrét feladatok döntő többségét a beruházási, fenntartási és engedélyezési ügyek teszik ki, melyek közül a legfontosabbakat említjük meg:

−
csatornázási ügyek, egyeztetések, csatornázás során felmerült problémák orvosolása

−
szennyvíztisztító teleppel kapcsolatos ügyintézés (telekalakítás, egyéb ügyintézés)

−
P+R parkolók fenntartási, üzemeltetési ügyei, éves beszámoló készítése,

−
folyékony hulladéklerakó üzemeltetési jelentései, éves beszámoló készítése,

−
szennyvíztisztító kiszolgáló útjainak telekalakítási ügye

−
ipari területen TÁVÜSZ-telephely kialakításával kapcsolatos ügyintézés
−
műfüves futballpálya főkarbantartási feladatainak intézése,

−
Sőtér-kastély állagmegóvási munkálatainak utóellenőrzése

−
piactér felújításáak utóellenőrzése

−
kátyúzási beruházások, aszfaltozási beruházás

−
útfelújításokkal kapcsolatos ügyek intézése

−
Kápolna utcai partfalépítés II. üteme

−
tűzoltószertár felújítása

−
közvilágítással kapcsolatos beruházások, feladatok

−
sülysápi nagypálya megvilágítás kiépítésében közreműködés

−
csatornázás utáni úthelyreállítások egyeztetése

Az idei évben a csatornázási munkálatok a település összes útján elkészültek. A kivitelezés miatti süllyedések miatt, valamint elmaradt helyreállítások és bekötések miatt idén is több száz bejelentés és panasz érkezett Hivatalunkba. Ezek nagy részét a Duna Aszfalt Kft. építésvezetőjével egyeztetni tudtuk, általában helyszíni bejáráson, így sikeresen megoldódtak a problémák. 
Az év második felben nagy kapacitással megkezdődtek a csatorna házi bekötések is, mely kapcsán számos lakos érdeklődött az ingyenes bekötésről és ezek feltételeiről. Nagyon sok lakos szerette volna az ingyenes bekötést felgyorsítani, melyben kérte a Hivatal segítségét. A házi bekötések kiépítése során számos alkalommal nem sikerült összecsatlakoztatni a házból kijövő szennyvízvezetéket az ingatlanra behelyezett csatornacsonkkal, így sok esetben kellett a Hivatalnak visszahívni a fővállalkozót a csatornacsonk lejjebb helyezésére vagy átemelő beépítésére.

A csatorna lefektetése után az utak állapotának javítására is nagyobb hangsúlyt fordított az önkormányzat. A település útjai olyan mértékben és akkora felületeken kátyúsodtak, hogy hidegaszfalttal ez nem volt már hatékonyan javítható, ezért a melegaszfalttal történő helyreállításra, kátyúzására kötöttünk szerződéseket, és két nagyobb beruházás keretében történt meg az utak helyreállítása.

A következő két évben tervezett útfelújításokhoz terveket készítettünk, és az idei évben a Malom, Sándor, Balassi, Alkotmány, és Béke utca felújítására indítottuk közbeszerzési eljárást. Ezeknek a kivitelezése az idei évben meg is valósul. Közülük a Malom utca felújítására pályázatot nyújtottunk be, amire 15 millió forint összegű támogatást nyertünk el.
Az idei évben is sok panasz érkezett vízelvezetéssel kapcsolatban, melynek oka, hogy településünkön nagyon kevés a szikkasztó és vízelvezető árok. Az év második felében sikerült ezen a területen előrehaladást elérni, hiszen az útépítéssel összhangban, a Startmunka keretében elkezdődött az ároképítési program is, mellyel kapcsolatban számtalan egyeztetésre volt szükség a lakosokkal a kapubehajtók kiváltása miatt. 
Intézményeink vonatkozásában is több – főként energetikai – beruházást valósítottunk meg az idei évben: Az év elején a Dózsa György és a Balassi Bálint utcai óvoda nyílászáróit cseréltettük ki korszerű műanyag nyílászárókra. A víztakarékosság érdekében, teszt céljából a Móra Ferenc Általános Iskolában víztakarékos szűrőket építtettünk be. A központi konyhában új sütőt vásároltunk és új villamoshálózatot alakítottunk ki hozzá. 
A Gólyahír Bölcsőde rezsiköltségeinek csökkentése érdekében felülvizsgáltattuk a rendelkezésre álló villamosenergia-teljesítményt, és a vizsgálatok alapján 3x45 Amperral csökkentettük az áramigényt, mellyel a jövő évtől jelentős megtakarítást realizálhatunk. A Móra Ferenc Általános Iskola tagintézménye részére is sikerült jóval kedvezőbb földgázszerződést kötni a tavalyinál. Az MVM-mel kötött villamosenergia keretszerződésünket is eredményesen módosítottuk, így ezen a területen is sikerült megtakarításokat elérni. 

A bérlakásaink közműszolgáltatásával is több feladat volt az idei évben, mivel sajnálatos módon több lakónak fel kellett mondanunk a bérleti szerződését, akik nem fizették a közműdíjakat sem, viszont a közműszolgáltatók sok esetben csak szabványosítás után voltak hajlandók visszakapcsolni a szolgáltatást.

Szintén jelentős szelete a munkánknak az intézményeink működése során fellépő műszaki problémák megoldása, elektromos beléptetők, riasztók, fűtési rendszerek felügyelete és közműállásának folyamatos rögzítése. 

Kiemelt feladat az elmúlt időszak egyre szigorodó szabályozására és ellenőrzésére tekintettel az intézményeink rendszeres tűzvédelmi, érintésvédelmi, villámvédelmi felülvizsgálata, az ezzel kapcsolatos jegyzőkönyvek érvényességének fenntartása, tűzoltó készülékeink naprakész nyilvántartásának vezetését.  

Emellett a környezetvédelmi hatóság szigorúan megköveteli talajvízfigyelő kútjaink vízmintavételét (P+R parkoló, rekultivált szilárdhulladék lerakó, folyékony hulladéklerakó), melyről éves beszámolókat kell készíteni.

4. Vagyongazdálkodás

A vagyongazdálkodás területén az idei évben számos részterületet érintő átfogó változás történt. A bérlakásokban bérlőváltozások voltak. Két eset különösen hangsúlyos volt az idei évben. A Vasút utca 58. szám alatti bérlakás bérleti szerződését nemfizetés miatt kénytelenek voltunk felmondani, melyből a bérlő többszöri egyeztetés során önszántából kiköltözött, nem volt szükség a kilakoltatásra. A közel három éve üresen álló Kisköz 27. szám alatt bérelt lakás a hosszadalmas bírósági eljárás helyett a volt bérlő átadás-átvétel formájában visszaadta önkormányzatunknak. Az említett mindkét esetben a tartozás behajtása folyamatban van.  

Az Önkormányzatunk tulajdonában álló ingatlanok közül a szennyvíztelep tulajdonjogának rendezése lezárult a Tápiómenti Területfejlesztési Társulás 2015 augusztusában bejegyzésre került tulajdonosként, a Sülysáp 0406/15 hrsz.-ú szántó terület tulajdonjoga az érintett személy részére bejegyzésre került. Az Állomás utca 4550/141 és 4550/190 hrsz.-ú ingatlanok értékesítésre kerültek. Megvásároltuk a Malom utca 9. szám alatti ingatlant, valamint a Szent István téren lévő két volt Főgáz Zrt. tulajdonába álló irodaházakat. Az ezekkel járó adminisztrációs és jogi munkafolyamatok zökkenőmentesen zajlottak le. 

A Nagykátán működő Földhivatal 8 esetben indított felmérési térképezési területszámítási hiba kijavítására induló eljárást. Ezekben az ügyekben a tulajdonunkban lévő ingatlanok is érintettek voltak. 

A Nemzeti Eszközkezelő Zrt. által tulajdonba vett ingatlanok műszaki állapotfelmérésein jelen voltunk, hogy a későbbi tulajdonba vétel esetén azok állapotáról átfogó ismereteink legyenek.

A fenti ingatlanokat érintő minden esetben szükséges a vagyon kataszter vezetésének naprakészen tartása. A vagyon kataszter rendszerben az ASP IVK rendszer bevezetése során az eddigi eKata program vagyonkataszterének teljes állományát fel kellett tölteni az ASP keretében működő IVK programba. Ez a folyamat a vagyongazdálkodás részeként a teljes év során napi szinten feladatokat igényelt. Az eKata programból kapott adatállomány, mely cca. 200 000 db adatot tartalmazott sokszor hiányos és pontatlan volt. A hiányzó adatokat kézi feltöltéssel kellett pótolni. Az ASP IVK program feltöltése során az adathiányosságokon kívül, programhibákat is feltártunk segítve ezzel a program fejlesztőinek munkáját. A munkafolyamatok kapcsán telefonos összeköttetésben vagyunk az Államkincstár munkatársaival. Az adataink ellenőrzését az éves statisztika lefuttatásának függvényében tudtuk ellenőrizni. A napokban sikerült hibamentesen a statisztika lefuttatása, melyet az Államkincstár munkatársai még számszerűségében is ellenőriznek.

Az eKata rendszer tartalmazta Önkormányzatunk eszköz nyilvántartását is. Ezt az adatállományt az ASP KATI programban kell a továbbiakban vezetni. Itt fontos kiemelni, hogy a KATI program és az IVK program párhuzamosan dolgozik. Az ingatlan adatait az IVK, az ingatlanok betétlapjaiként lebontott értéket pedig a KATI program adja az IVK adatbázisának. A KATI program migrálása, hibakutatása jelenleg is folyamatban van a pontos adatállomány betöltéséhez. Ez a mai napig is tart, az Államkincstárral történő szoros munkaegyeztetésekkel párhuzamosan.

5. Piaccal kapcsolatos feladatok
A helyi termelői piac működéséről és üzemeltetéséről szóló 18/2014. (XI. 28.) önkormányzati rendelet elfogadását követően a 2015-ös év a rendelet gyakorlatba történő áthelyezéséről, a piaci árusokkal a szabályok megismertetéséről és betartatásáról, valamint a fizetési rendszer kialakításáról szólt. 

Az év elején számos alkalommal voltunk a piacon az elfoglalt helyek ellenőrzése céljából. Az önkormányzati rendelet fizetési szabályainak bevezetésére az irodák között szoros együttműködés alakult ki a szabályok hatékony gyakorlati alkalmazására. Ennek keretében kialakult az előlegbekérők rendszere, ami az alkalmi fizetők helypénzbeszedésére szolgál. Az előrefizetéseknél az aktuális fizetési időszakot megelőzően az árusok nyilvántartása alapján kerül listázásra a fizetendő összeg, melyet a pénzügyi kollégáink küldenek meg az árusoknak. 

A kiosztott helyek tekintetében igyekszünk naprakészen kezelni a visszaadott és az igényelt helyek mielőbbi kiosztását. Hatékony működésünket bizonyítja, hogy a vasárnapi piacnapokon az alkalmi fizetők az előlegbekérő listáján átlagosan 80%-ban megjelennek az aláírások alapján, mely a bevételekben is megmutatkozik. Például a 2015. november 29. napján 118 kiosztott helyből 83 árus megjelent, aznapi bevétel 210 000 Ft volt, amihez hozzájön az el nem foglalt helyeknek a piacfelügyelők általi kiosztása.

A piaci árusok helyeinek, a fizetési kötelezettségeiknek a kiosztott hely szabályos elfoglalásának kérdéseiben részt veszünk a konfliktusok kezelésében melyek bizony sűrűn előfordulnak. A piac zökkenőmentes üzemeltetéséhez a piacfelügyelőkkel rendszeresen egyeztetünk. 

Az idei évben az árusok 83 esetben nyújtottak be  írásos módosítási, illetve területigényt, továbbá legalább ugyanennyi személyes és telefonos történt ügyintézés zajlott le. Egy esetben történt írásos felszólítás a piaci rend betartása érdekében. Összességében elmondható, hogy a piac működése az üzemeltetés, az árusítás feltételei és a vásárlók visszajelzései alapján hatékonyan ügyfél és vásárlóbarát rendszerben működik.

6. Polgári védelem

Megkeresésre folyamatos az adatszolgáltatás a Pest Megyei Katasztrófavédelmi Igazgatóság Ceglédi Katasztrófavédelmi Kirendeltsége részére. Rendszeres feladat a települési polgári védelmi szervezetek alapképzése, felkészítése, valamint a személyekre meghatározott beosztó határozatok felülvizsgálata. 2015-ben a kirendeltség az infokommunikációs egység felkészítésének koordinálását ütemezte. A szakképzés a megküldött anyagok, illetve a foglalkozási vázrajz alapján megtörtént. 

7. Tüdőszűrés

A településen a 2015-es évben március 16-tól március 25-ig tartott a tüdőszűrés. A tüdőszűrésen résztvevő adminisztratív személyzet beválogatása, koordinálása, továbbá a közterületeken kihelyezendő plakátok elhelyezése a hivatal feladata volt. A tüdőszűrésen 1652 fő jelent meg.

A tüdőszűrés Pest megye területén a Pest megyei ÁNTSZ vezetője által hozott határozat alapján nem kötelező, ezért külön értesítést a lakosság nem kapott.

8. Humánerőforrás-gazdálkodás
A személyzeti és munkaügyi feladatokat 1 fő köztisztviselő végzi, aki munkaköre mellett az anyakönyvvezetői munkakör helyettesítését is ellátja.

A munkakör feladatkörei: 

Polgármesteri Hivatal köztisztviselőihez (29 fő állományi létszám – 3 fő tartósan távollévő), valamint az Önkormányzat által fenntartott egyéb intézmények

· Védőnői szolgálat (3 fő)

· Mezei őrszolgálat (2 fő)

· Piacfelügyelők (2 fő)

· Gondozási Központ (4 fő – 1 fő tartósan távollévő)

· Wass Albert Művelődési Központ (4 fő)

· Központi Konyha (12 fő 
· Gólyahír Bölcsőde (15 fő)

· Sülysáp Környéki Szociális Szolgáltató (31 fő – 6 fő tartósan távollévő)

· TÁVÜSZ Kft. (29 fő) – 2015 júniusában átkerült teljes egészében a TÁVÜSZ-höz a bérszámfejtéssel együtt

közalkalmazottaihoz és munkavállalóihoz (összesen: 131 fő) kapcsolódó személyzeti és munkaügyi feladatok ellátása, személyi anyagok kezelése.

Közfoglalkoztatásban résztvevőkhöz kapcsolódó személyzeti és munkaügyi feladatok ellátása: 2015. évben közfoglalkoztatásba bevont személyek száma: 279 fő volt.

Rendszeresen jelentkező határidőhöz kötött feladatok:

· Év eleji statisztikai feladatok (bér- és létszám-kimutatások)
· Adózással kapcsolatos feladatok (igazolások kiadása, dolgozói nyilatkozatok, családi kedvezmények, bérkompenzáció)

· Köztisztviselői továbbképzési terv készítés

· Szabadságolási ütemterv készítés (köztisztviselők)
· Nem rendszeres kifizetések számfejtése ( tiszteletdíjak, megbízási díjak, cafetéria, utazási költségtérítés, gépjármű használat, illetményelőleg, letiltás))

· Távollétjelentés (fizetett szabadság, tanulmányi szabadság, betegszabadság, táppénz, terhességi gyermekágyi segély, GYED, GYES)

· Változó bérek jelentése (helyettesítés)

· Munkavédelem (dolgozók oktatása, orvosi alkalmassági vizsgálata)

2015. évben lebonyolított álláspályázatok:

1. Polgármesteri Hivatal - szociális ügyintéző

2. Polgármesteri Hivatal - pénzügyi ügyintéző

3. Polgármesteri Hivatal - közterület-felügyelő
4. Polgármesteri Hivatal - anyakönyvvezető, népesség-nyilvántartó és hagyatéki ügyintéző

5. Sülysáp Város Önkormányzata - mezőőr

6. Sülysáp Város Önkormányzata - védőnő
7. Sülysáp Város Önkormányzata – Dr. Gáspár István HSZK intézményvezető
8. Központi Konyha - konyhai kisegítő

Az idei évben a Polgármesteri Hivatal állományából 1 fő köztisztviselő és a Sülysáp Környéki Szociális Szolgáltatónál alkalmazásban lévő 1 fő közalkalmazott kérte nyugdíjazását. Az ezzel kapcsolatos előkészítő feladatok szolgálati idő megállapítás majd ezt követően a nyugdíjazási kérelem előkészítése valamint a jogviszonyok megszüntetése.

A munkaügyi és személyzeti munkában 2015-ben jelentkezett plusz feladatok:
1. ASP program bevezetése kapcsán felmerülő többletfeladatok:
A személyzeti és munkaügyi munkasorán keletkezett kimenő iratokat az önkormányzati iktató rendszerben az ügyintéző iktatja. Az iktatás a Magyar Államkincstár felé továbbítandó alkalmazási és megszüntetési iratokat, távollétjelentéseket, nem rendszeres kifizetéseket foglalja magába.

2. Az intézményi átszervezések kapcsán felmerülő feladatok:
2015. december 31-én megszűnik a Sülysáp Környéki Szociális Szolgáltató. A munkáltató alkalmazottainak száma 31 fő. Ebből: 
1 fő közalkalmazott nyugdíjazását kérte, 1 fő közalkalmazott jogviszonyának megszüntetését kérte, 4 fő közalkalmazott jogviszonya 2015. december 31-ig tartó határozott idő leteltével megszűnik, 15 fő közalkalmazott áthelyezésre kerül más munkáltatóhoz, 10 fő közalkalmazott jogviszonya felmentéssel megszűnik.

Az áthelyezési megállapodások a munkáltatók között megtörténtek, a felmentéssel érintett dolgozók megkapták a tájékoztatást.

3. Szociális ágazati pótlék bevezetése kapcsán felmerülő többletfeladatok:
2014. január 1-től a szociális ágazatban bevezetésre került a szociális ágazati pótlék. A szociális ágazati pótlékot negyedévente intézményenként előre kell igényelni és a következő negyedévben kell igényelni a kifizetett ágazati pótlék összegét és annak közterheit. 

A 2015. július 1-től 2015. november 30-ig terjedő időtartamra szociális kiegészítő pótlék került megállapításra, aminek igényléséhez rendszeres adatszolgáltatásra van szükség.

4.  Közfoglalkoztatással kapcsolatos többletfeladatok:
A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzéssel járó ellátási jogosultságot.

A közfoglalkoztatásba bevont személyek száma a tavalyi 226 fős létszámhoz viszonyítva idén 279 főre emelkedett. 2015 decemberében 5 foglalkoztatási program fut párhuzamosan, melyek keretében 69 fő dolgozik az önkormányzat intézményeiben, elsősorban a TÁVÜSZ Kft.-nél.
Futó programok:
Téli közfoglalkoztatás:


2014. 12.01 – 2015.02.28
20 fő

Hosszú távú közfoglalkoztatás


2015.03.01 – 2015.08.31
15 fő


2015.09.01 – 2015.10.31
15 fő


2015.12.01 – 2016.02.29
13 fő


2015.11.01 – 2016.02.29
  9 fő

A hosszú távú közfoglalkoztatási program 72 fő foglalkoztatását foglalja magába. A foglalkoztatási időtartamok alatt a folyamatosan cserélődő állományi létszám miatt 205 főt alkalmaztunk.

Start mintaprogram (helyi sajátosságokra épülő)


2015.03.01 – 2016.02.29
15 fő 
belterületi utak karbantartása


2015.03.01 – 2016.02.29
15 fő
illegális hulladéklerakó helyek felszámolása


2015.03.01 – 2016.02.29
15 fő
belterületi vízrendezés

A három mintaprogram állandó állományi létszáma 45 fő, a programok során 74 fő foglalkoztatására került sor.

A közfoglalkoztatottak létszáma folyamatosan emelkedik, mely növeli az adminisztrációs feladatokat (közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése). 

Nagy problémát jelent a táppénzes állományok utólagos számfejtése miatt valamint a hó közbeni jogviszony megszüntetések miatt keletkezett munkabér tartozások figyelemmel kísérése. A másik állandó problémát a fizetési előlegek okozzák. Az állományban lévőtől a következő munkabérfizetésnél a tartozás és a fizetési előleg összege levonásra kerül.

5. Egyéb megjelenő foglalkoztatási formák:

· 2015-ben 12 fő diák nyári munkavégzését szervezte meg az önkormányzat a Munkaügyi központon keresztül.

· A megváltozott munkaképességű emberek rehabilitációjának és foglalkoztatásának elősegítése TÁMOP program keretében 2015.01.19-től 2015. augusztus 31-ig 3 fő foglalkoztatására került sor.

6. KIRA illetményszámfejtő rendszer bevezetése:
2015 novemberében a Magyar Államkincstár bevezette a KIRA illetmény-számfejtési rendszert. Több alkalommal történt oktatás és egy éven keresztül folyamatosan tesztelni kellett a programot. Sajnos az alkalmazás során – mint minden új programnál – rengeteg probléma merül fel, amelyre sok esetben a program készítői sem tudják a megoldást.

9. Iratkezelés

Az összes iktatott ügyirat 2015. december 2-ig 26258 db volt, 9159 főszámon és 17099 alszámon. Ez jól mutatja, hogy a hivatal ügyiratszáma (csak a főszám) idén is 10.000 körül várható, ami ügyintézőnként átlagosan kb. 500 db/év ügyet jelent. 

Az ASP-rendszerrel kapcsolatos, a bevezetőben már említett problémákat tetézi, hogy immár a számlákat is érkeztetni kell, mivel az új pénzügyi rendszer az iratkezelő rendszerből veszi át ezeket. Az ASP indulása közel 2000 db számla érkeztetése történt meg a rendszerben. 

Az új főszámok, alszámok iktatása sajnos bonyolultabb, több időt vesz igénybe, mint ezt megelőzően, az irattárazásnál is jelentősen több az időráfordítás.

Ebben a programban az ügyintézőknek sok feladatuk van, mivel az általuk írt leveleket, határozatokat, végzéseket stb. saját maguknak kell iktatniuk. Az átállás az új rendszerre nehézkesen történt meg, de mostanra már mindenki megismerkedett a felületekkel.
III. HATÓSÁGI IRODA
Az ASP rendszer bevezetése több szinten kihatott a Hatósági Iroda működésére is. Elsődlegesen az iratkezelési szakrendszert kell megemlíteni, aminek nem túl pozitív hozadéka, hogy az ún. kimenő levelek jelentős részét már nem az iratkezelési ügyintéző iktatja, hanem minden ügyintéző saját maga vezeti fel a rendszerbe, ráadásul, ha egy levelet 6 személy részére kell megküldeni, akkor azt 6-szor rögzíteni is kell a rendszerben. Ez jelentős időt vesz el a tényleges ügyintézéstől, amit már így is csak feszített munkatempóban tudtunk csak végrehajtani a meglevő létszámmal. Elmondható tehát, hogy sajnos ezen a területen az elektronizálással inkább nőttel az adminisztrációs terhek, ami sem az ügyfeleknek, sem pedig az ügyintézőknek nem válik a javára.
1. Birtokvédelem
A 2014-es évben a birtokvédelmi ügyek száma 15 db volt, melyhez képest a 2015. évben eddig 17 db birtokvédelmi kérelmet nyújtottak be. 
A lefolytatott eljárások során 5 db kérelemnek helyt adó, 11 db elutasító határozat született. Az ügy jellege miatt 1 esetben a kizárásunkat kértük. Az eljárás meggyorsítására törekvő új birtokvédelmi jogszabály miatt jelenleg folyamatban levő ügy nincs.
Jelentősen megnőtt azon ügyfelek száma, akik érdeklődés, tájékoztatás céljából keresik fel hatóságunkat, sokszor konkrét személyek megnevezése nélkül. A birtokvédelmi eljárás – egy év közbeni jogszabályváltozás következtében - már nem hatósági eljárás, abban a jegyző a Ptk. és a vonatkozó kormányrendelet szerint jár el, amelyet a feleknek nem könnyű megértenie. Ennek következtében volt olyan személy, aki többször is eljárást kezdeményezett hivatalunknál úgy, hogy az eljárást megindító kérelem feltételeinek nem is akart megfelelni, ugyanakkor ezzel és rendszeres megjelenésével jelentős adminisztratív többletterhet rótt a hivatal munkájára. 
2. Állattartás
Az állattartási ügyek száma is nőtt, mert míg 2014-ban 12 esetben kezdeményezték eljárás megindítását hatóságunknál, addig ez a szám 2015-ben 13-ra növekedett. Ezek közül 1 ügyben került sor az eljárás megszüntetésére, 4 ügyben pedig kötelezést alkalmaztunk. 1 esetben került sor az ügy áttételére, 5 esetben pedig a bejelentés megalapozatlanságáról győződtünk meg. A méhtartást 19 személy jelentette be településünkön. A méhek megbetegedésével kapcsolatosan elrendelt méhegészségügyi zárlat miatt a meglévő méhészeteket a méhegészségügyi felelőssel közösen ellenőriztük és megállapítottuk, hogy azok tartása a jogszabályi előírásoknak megfelel. A betegség miatt településünkön 1 esetben került sor a fertőző méhállomány megsemmisítésére. A fenti eseteken túl 43 esetben intézkedtünk kóbor kutyák elszállításáról. 

3. Szabályszegések
Szabályszegésekkel - ún. közösségi együttélés alapvető szabályait megsértő magatartásokkal - kapcsolatosan a 2014-évi 1 db eljáráshoz képest 2015-ben 8 esetben indult eljárás. Az eljárások túlnyomó többségét a gyomirtási kötelezettség vagy az égetési szabályok megszegése adta. 

4. Talált tárgy
A településen sokszor a szabadban vagy a Tesco áruházban elhagyott személyes tárgyakat a hivatalunkhoz hozzák be. Míg 2014-ben 8 esetben adtak le hivatalunkban talált tárgyakat, addig 2015-ben ez összesen 2 esetben fordult elő. Amennyiben a megtalált tárgy tulajdonosának kiléte megállapítható, úgy nevezett személy felkutatása után a talált tárgyakat a részére átadjuk, amennyiben nem állapítható meg a tulajdonos kiléte, úgy a talált tárgy további sorsáról intézkedünk.

5. Termőföld adásvétel, haszonbérlet kifüggesztése
2014. március 1-jét követően szigorodtak a termőföldek eladásának és haszonbérletének szabályai. Ezt követően 2014-ben összesen 27 db szerződés került benyújtásra (22 db adásvételi, 5 db haszonbérleti) kihirdetés céljából. Ez a szám 2015-ben jelentősen növekedett, mert már 73 szerződés került benyújtásra (58 db adásvételi, 15 db haszonbérleti). 1 esetben került sor a kérelem elutasítására, mert annak benyújtása elkésett, 1 esetben pedig az adás-vétel megkötéséhez az illetékes szervek nem járultak hozzá.

6. Társasházak törvényességi felügyelete
A jegyző a 2015. évben feladatköréül kapta a társasházak működésének törvényességi felügyeletét. E feladatkörben a jegyzőt két esetben jelölték ki eljárásra más településeken levő társasházak ügyében, mely eljárások még folyamatban vannak.
7. Anyakönyvi ügyek
2014. július 1-től bevezetésre került az elektronikus anyakönyvi nyilvántartási rendszer.  Az anyakönyvvezetők az új események adatait már ide rögzítik be. Az elmúlt 120 év anyakönyvi eseményét folyamatosan kell berögzíteni az ügyfelek és más anyakönyvezetők kérésének megfelelően.  Születési esemény papír anyakönyvből történő felvitele 102, utólagos bejegyzés 20 esetben történt. Helyben születés 2014-ben a településünkön nem volt, 2015. évben 1 gyermek születését kellett anyakönyvezni. 

Házasságkötési esemény papír anyakönyvből történő felvitele 74, utólagos bejegyzés 50 esetben történt.

A házasságkötések száma folyamatosan nő mivel a 2012-ben mindössze 13 pár, 2013-ban 23 pár, 2014. évben 25 pár, a 2015-ös évben 36 pár kötött házasságot városunkban.

A bíróságtól 21 pár válásáról érkezett értesítés, az előző évben ez 16 pár, míg 2013-ban 7 pár volt.

A helyben anyakönyvezett halálesetek száma 126 fő, az előző években ez 116, illetve 110 fő volt. Az azonnali anyakönyvezést nehezíti, hogy a haláleset anyakönyvezése előtt a születés illetve a házasságkötés helyével egyeztetni kell a rendszerbe bejegyzésre kerülő adatokat, mivel az ügyfelek legtöbb esetben nem hozzák a szükséges iratokat.

Házassági névviselési forma megváltoztatását 11 fő kérte, az előző évi kérelem 15 fő volt.  Legtöbbjük válás után kérte vissza születési nevét, de előfordult a házasság fennállása alatti névviselési forma módosítása is. Születési családi vagy utónév változtatást a 2013-as évben és a 2014-es évben is 1 fő kért, 2015-ös évben 2 gyermek és 2 felnőtt születési családi és utónevének megváltoztatását kérték, melynek elbírálása a Bevándorlási és Állampolgársági Hivatal Anyakönyvi Osztályán történt.

Születési, házassági, halotti anyakönyvi kivonat kiállítását (családi állapot igazolásához, nyugdíj ügyben, személyazonosító igazolvány ügyben, gondnokolt halála esetén) 2014-ben 93, 2015-ös évben 95 esetben kérték. A kivonatokat 2014. július 1-től nem csak az esemény helye szerinti anyakönyvvezető tudja kiadni, hanem bármelyik anyakönyvvezető.  Ha a kért esemény még nem szerepel az elektronikus anyakönyvi rendszerben, általában két héten belül ki tudjuk adni az új kivonatot, így az ügyfélnek nem kell levelezgetnie, elutaznia az esemény helye szerinti hivatalba. 

Hazai anyakönyvezést a külföldön történt anyakönyvi eseményekről (születés, házasságkötés) 2014. évben 2 fő kért, 2015-ben 5 fő anyakönyvezését kérték. Az elektronikus anyakönyvezés bevezetésével a felvitt adatokat a Hazai Anyakönyvi Osztály azonnal látja, így az esemény anyakönyvezése is előbb megtörténik.

A házasságon kívül született gyermekek családi jogállásának rendezését 2014-ben 31 esetben kérték, ez 2015-ben 28 fő volt.   

8. Népesség-nyilvántartási ügyek
Népesség-nyilvántartási ügyekben lakcímváltozást 2013-ban 430 fő esetében jelentettek be, 2014-ben 490 fő volt, ez évben 571. Elveszett „lakcímet igazoló hatósági igazolvány” pótlását 8 fő kérte. 

Folyamatos az érdeklődés a polgárok személyi adat- és lakcímnyilvántartásban tárolt saját adatokról, lakásába bejelentett személyekről. A lakóhely érvénytelenítés lehetőségével (lakcím fiktiválás) továbbra is sokan élnek, 2013-ban 18 fő, 2014-ben 41 fő, 2015-ben 37 fő lakcímének rendezését kérték. 
Adatszolgáltatási kérelem 2014-ben 43 fő, 2015-ben 108 esetében volt, ezek nagy része hagyatéki ügyekben és a helyi eljárások lefolytatásához kapcsolódik. 2014-évtől egyedi adatszolgáltatás a járási hivataloktól kérhető.

A személyes megjelenésében egészségügyi okból akadályozott személy általi, állandó személyazonosító igazolvány kiadására irányuló kérelem hivatalunkban is kérhető. Ezzel a lehetőséggel 2014-ben 3 fő, míg 2015-ben csak 1 fő esetében éltek.
9. Központi Címregiszter létrehozása (KCR)

Az egységes címkezelés biztosítására központi címregisztert kell létrehozni.  Ennek keretében a jegyzőnek címellenőrzést kell elvégezni, melynek ki kell terjedni a címek teljes körűségének, pontosságának, valóságtartalmának az ellenőrzésére.  2015-ben ezen feladatok végrehajtása megkezdődött. Ez a felülvizsgálat előbb-utóbb településünk minden belterületi, illetve beépített ingatlanát kell, hogy érintse, azonban egyelőre erre sem anyagi, sem pedig humánerőforrással nem rendelkezünk
10. Hagyatéki ügyek
A hagyatéki eljárások száma 2014-ben 165 ügy volt, ebből póthagyatéki eljárás 23 esetben történt.  A 2015-ös évben az eljárások száma 166 volt, ebből póthagyatéki eljárási kérelem 22. esetben történt. Egyre több és újabb típusú hagyaték jelenik meg a leltár felvételek során, növelve annak bonyolultságát és időigényességét. (pl. jelzálogjog, önkéntes nyugdíjpénztári befizetés, praxisjog, állampapírok, stb.) A póthagyatéki ügyintézésben sok esetben nehézséget jelent a hozzátartozók, várható örökösök felkutatása, azonosítása.

Az elektronikus iratkezelés (ASP) bevezetésével az adminisztrációs feladatok tovább növekedtek. A nagymennyiségű alszámok iktatása tovább növeli az egy ügy befejezéséhez szükséges időt.
11. Telepengedélyezés
A telepengedélyezési eljárások száma az idei évben 24 darab volt, ez 20 %-os csökkenés a tavalyi 30 darabhoz képest. 2015-ben a telepengedélyezéssel kapcsolatos szokásos (Bejelentés köteles, telepengedély köteles ipari tevékenység, bejelentése, változása, megszűnése, hatósági nyilvántartás, telepek ellenőrzése) ügyeken kívül a 2015-es évben több esetben történt ipari tevékenységgel kapcsolatos lakossági bejelentés, melyek kivizsgálása során a megfelelő intézkedések megtörténtek. 2015-ben került bevezetésre a telepengedélyeket nyilvántartó ASP program. Az adatokat kézzel kellett a programba rögzíteni, melyeken naprakészen nyilvántartjuk a Sülysápon működő ipari tevékenységeket végzőket. 
12. Építésügy – Építésügyi Szolgáltató Pont
A Sülysáp Építésügyi Szolgáltató Pont és egyéb építésügyi feladatok tekintetében az ügyek száma az idei évben 77 darab volt ez 3 %-os csökkenés a tavalyi 79 darabhoz képest.

Az építésügyi pontot az ügyfelek egyrészről az engedélyek beadásával kapcsolatosan - mely ügyekben nem csak Sülysápról, hanem a környező településekről is hozzák az építésügyi beadványokat - másrészről információszolgáltatással kapcsolatosan keresik fel az építésügyi hatósági ügyintézésük elősegítése érdekében. 

2015-ben a Családi otthonteremtési kedvezmény kapcsán a lakóépületekre készült C minősítésnél rosszabb energetikai tanúsítvány esetén külön dokumentum kell a kedvezmény felvételéhez, amire vonatkozóan több kérelem is érkezett melyet feltöltöttünk az ÉTDR rendszerbe. Számos esetben kértek az ügyfelek információt építkezéssel kapcsolatosan Szolgáltató Pontunknál. Idén a szabálytalan építkezések bejelentése ügyében hivatalunkba 7 esetben történt bejelentés, melyet kivizsgálás végett az Építésfelügyeleti hatóságnak megküldtünk.

Szakhatósági állásfoglalások tekintetében az ügyiratok száma az idei évben 15 darab volt, ez 60 %-os csökkenés a tavalyi 25 darabhoz képest. A kiadott szakhatósági állásfoglalások döntő többsége településrendezéssel, telekalakítással és környezet-természetvédelmi ügyekkel kapcsolatos.

Hatósági Bizonyítványok kiadása tekintetében az ügyek száma az idei évben 39 darab volt, ez 1 %-os csökkenés a tavalyi 40 darabhoz képest. Hatósági bizonyítványt állítunk ki a 3,5 tonnát meghaladó gépjárművek okmányirodai átírásához. 2015-ben számos esetben került sor a tulajdoni lapon szereplő cím és természetbeni cím eltérések igazolására. 

Jogszabályban előírt központi címregiszter kialakításához a település területén jelenleg is zajlik a szükséges adatellenőrzés során felülvizsgálandó megjelöléssel ellátott címek ellenőrzése és szükség esetén az érintett ingatlanok vonatkozásában a címkezelés lefolytatása hatósági eljárás keretében.
13. Környezetvédelmi ügyek
A környezetvédelmi ügyek száma az idei évben 16 darab volt, ez 12 %-os csökkenés a tavalyi 18 darabhoz képest. Ebben a kategóriában találhatóak a vízjogi engedélyek, szabálytalan hulladék elhelyezési és zajkibocsátási határérték megállapítása tárgyában szereplő ügytípusok. 2015-ben a tavalyi évhez hasonlóan sok a magánterületeken szabálytalanul lerakott-elhagyott hulladékok, melyeket közérdekű bejelentések kapcsán hatóságunk kivizsgál. 

14. Kereskedelmi tevékenység
Az ügyiratok aránya a múlt évhez képest hasonlóan alakult 2014-ben 53 db 2015-ben 51 db ügy keletkezett főszámon, illetve 82 db alszámon. Amíg 2014 évben 20, 2015-ben 16 új üzletre kértek működési engedélyt. Üzlet megszűnés 2014 évben 16 db volt 2015 évben eddig 10 db. A kereskedők folyamatosan kérik a termékkör-bővítést, a nyitva tartási idő változását, illetve az adataikban történt változás nyilvántartásba vételét.
A KSH felé a működési engedélyekről, illetve a szálláshelyekről évente 6 alkalommal adunk jelentést.

A NAV általi megkeresésre 12 esetben adtunk adatszolgáltatást a kereskedelmi tevékenységet folytatókról. 

Egyedi nyitva tartási kérelem 1 db vendéglátóegységtől érkezett, 1 vendéglátóegység részére pedig kötelezést adtunk ki zajkibocsájtási határérték megállapítására.

Az üzleten kívüli kereskedelem keretében a termék forgalmazása céljából a vásárlónak szervezett utazást vagy rendezvényt (termékbemutatót) a kereskedő köteles – az utazás vagy rendezvény helyének és időpontjának megjelölésével – legkésőbb tizenöt nappal a jegyző részére bejelenteni. A jegyző a bejelentés másolatát soron kívül, de legkésőbb a bejelentés beérkezését követő három napon belül megküldeni a rendezvény helye szerint illetékes fogyasztóvédelmi felügyelőségnek. Ez 2015-ben 8 db volt. 

Mozgóbolt, illetve üzleten kívül folytatott kereskedelmi tevékenységről 2015-ben az ország különböző pontjairól 57 db engedély érkezett, amit nyilvántartásba vettünk.  

Hatósági ellenőrzést az éves ütemterv alapján a nyilvántartásban szereplő üzleteknél és vendéglátóegységeknél folyamatosan tartunk. Az ellenőrzés során hiányosságokat, jogszabálysértést nem tapasztaltunk.

2015-ben került bevezetésre az ASP nyilvántartási program. A működési engedély, illetve szálláshely engedély nyilvántartást a kereskedelmi tevékenységet folytatókról ebbe a nyilvántartási programba kellett felvinni, amit rövididő alatt kell teljesíteni. 

A kereskedelmi nyilvántartásba a működési engedéllyel rendelkező üzletek üzemeltetőit és az üzletekre vonatozó (üzlet megnevezése, üzemeltetője, címe, tevékenység megkezdése, vásárlók könyvének hitelesítési ideje, termékkörök, nyitvatartási idő stb.) adatokat kell felvinni. A nyilvántartási programban 143 üzlet, 3 szálláshely és 146 üzemeltetői adati találhatóak meg.

15. Növényvédelem
A köztisztaság fenntartásáról, valamint a zöldterület és parkfenntartásáról szóló rendeletünk értelmében az ingatlantulajdonos kötelezettsége az ingatlan tisztán tartása és gyommentesítése, kaszálása, ingatlana előtti, melletti járdaszakasz tisztán tartása. 2015-ben 37 esetben küldtünk felhívást ingatlan gyommentesítésére, ez 2014-ben csak 21 db volt.    

A növényekkel, fakivágással, ültetéssel, karbantartási munkálatokkal kapcsolatos kérelem 17 db érkezett. Fakarbantartási munkálatok elvégzésére 1 esetben adtunk ki kötelezést.

16. Közterület-használat
Közterület használati engedéllyel kapcsolatban a 2014. évben 13 esetben, a 2015. évben eddig 12 esetben keresték meg hatóságunkat. Ezek építőanyag, alkalmi árusítás, mozgó árusítás, gépjárműtárolás, hostess promóció-kóstoltatás/termékminta osztás, mutatványos és vidámparki szolgáltatásra vonatkozóan kiadott engedélyek voltak. Ezen felül megszervezésre kerültek a Nyárváró borzsongás, hagyományos Szüreti Vigasságra vonatkozó rendezvények, melyeket szintén engedélyeztünk.

17. Adó- és értékbizonyítvány
2015-ben 143 db adó- és értékbizonyítvány került kiadásra. Az adó- és értékbizonyítvány külön jogszabályban meghatározott eljárás, amely a hagyatéki eljáráshoz, gyámhatósági ügyekhez, bírósági végrehajtói, munkáltatói kölcsön igényléshez, illetve NAV végrehajtási ügyekhez adható ki kérelem alapján.
18. Szociális és gyámügyi igazgatás
2015. évben a szociális és gyámügyi területen főszámmal 1419 darab, alszámmal 1979 darab, együtt összesen 3398 darab irat került iktatásra, ami a 2014 évi 3567 darabhoz képest 5 %-os csökkenést mutat. 

Az elmúlt évben jelentős átszerveződés történt a szociális ellátó rendszerben, ez nagyban érintette az önkormányzat szociális és gyámügyi részét is. A szociális ellátásokról szóló 1993. évi III. törvény módosításának következtében az alább felsorolt ellátási formák 2015. február 28. napjával kivezetésre kerültek a szociális ellátó rendszerből: önkormányzati segély, mely a korábbi átmeneti szociális segélyt, temetési segélyt tartalmazta, valamint a méltányossági közgyógyellátás és a lakásfenntartási támogatás szűnt meg a fenti nappal. A már korábban megállapított lakásfenntartási támogatások 2015. november hó 30. napjáig kifutnak a rendszerből. 

Az aktívkorúak ellátásának megállapítása átkerült a Járási Hivatalok hatáskörébe.

Jelentős munka volt a 2015. március 1. napjával hatályba lépő új szociális rendelet és a hozzá kapcsolódó nyomtatványok kidolgozása, mely a pénzbeli és természetbeni ellátásokról rendelkezik.  A rendeletben új ellátási forma a települési támogatás került bevezetésre a régi megszűnők helyett. 

Rendszeres támogatási formák: települési lakásfenntartási támogatás, települési létfenntartási támogatás

Eseti támogatási formák: települési krízistámogatás, települési temetési kölcsön. 

2015. évi adatok: önkormányzati segélyre 2015. február 28. napjáig, 68 fő vált jogosulttá, melyre 324 ezer forint került kifizetésre.

Települési krízistámogatásban (betegség, haláleset, elemi kár, válság helyzet, iskoláztatás, gyógyszer, stb.) 171 család részesült és 946 ezer forint került erre a célra felhasználásra. 

Jelenleg folyamatban van 49 család részére tűzifa támogatás megállapítása és kiszállítása, 2014. évben 46 család kapott tűzifát, a szám itt is megközelítően azonos. 

Egy millió forint értékben karácsonyi csomag kerül kiosztásra a rászorulóknak, a tavalyi évben erre a célra 400 ezer forint került felhasználásra, itt jelentős 150 %-os növekedés történt.   

Települési létfenntartási támogatásban 22 fő részesül 12 hónapon keresztül, erre a célra eddig 454 ezer forint kifizetése történt meg az évben.

Települési lakásfenntartási támogatásra ebben az évben 3 millió 887 ezer forint átutalása történt meg a közüzemi szolgáltatók felé, ami egy hónapban 130 családot érint. 

A két fenti rendszeres ellátás akkor állapítható meg, ha a kérelem benyújtásától számított egy éven beül készült környezettanulmány is alátámasztja, valamint a kérelmező lakóhelye és lakókörnyezete gondozott, ezért minden beadott kérelem esetén környezettanulmány készül a lakóingatlanról. 

Települési temetési kölcsön
Az a közeli hozzátartozó halála miatt nehéz élethelyzetbe került személy kérelmezheti, aki időszakosan létfenntartási gonddal küzd. A temetési költségek rendezésére az önkormányzat visszatérítendő kamatmentes kölcsönt biztosít. A kölcsön összege a legolcsóbb temetés költségét fedezi, melyet az önkormányzat közvetlenül a temetkezési szolgáltatónak fizet ki.

2015. évben 5 fő részére állapítottunk meg temetési kölcsönt összesen 500 ezer forint összegben, melynek kifizetése megtörtént, a tavalyi évben 7 esetben került sor ilyen ellátás megállapítására. 

Köztemetés 2015-ben 3 alkalommal történt, ami a tavalyi 7-hez képest 42 %-os csökkenést mutat.

A közüzemi szolgáltatók felé védendő fogyasztói státuszt - a különféle szociális ellátásokban részesülő fogyasztók kb. 10-15%-ának igazoltunk. Az előző évekhez képest folyamatosan nő a kiadott igazolások száma. Ennek oka, hogy több más előny között csak a védendő fogyasztók tudják igénybe venni a részletfizetést, vagy az előrefizető mérőórák felszerelését, ami kevésbé kényelmes, de elejét veszi az eladósodásnak. 

A közérdekű munkára kötelezettek száma a 2014-ben 11 főről 2015-ben 31 főre emelkedett, ami 281 %-os növekedés. Nagyon megnőtt a közérdekű munkára kötelezettek száma, sok órát kell ledolgozniuk, ennek az adminisztrációja jelentős időt vesz igénybe. 

A közfoglalkoztatás nem csak a munkaügyi, hanem a szociális feladatok között is megjelenik. Míg 2014-ben 226 főt vontunk be a közfoglalkoztatásba, addig az idén már 279 főnél került erre sor.

Az idei évben a PMKH Nagykáta Foglalkoztatási Osztállyal szorosan együttműködve 3 olyan programot indítottunk a közfoglalkoztatás keretein belül, ami a helyi sajátosságokra épülő program (START Mintaprogram). Így a Start Mintaprogram keretében közterületi utak karbantartásával, illegális hulladéklerakó helyek felszámolásával, valamint a belterületi vízelvezetéssel foglalkozunk. Ennek a programnak a keretein belül 2015. nyár végén a Foglalkoztatási Osztály szervezésében 3 főt iskoláztunk be a zölterületi kisgép üzemeltetői tanfolyamra, melyet a közfoglalkoztatottaink sikeresen elvégeztek.
A másik ismert program a hosszú távú közfoglalkoztatás keretében zajlik. Jellegzetessége, hogy rövidebb periódusokra alkalmazhatunk embereket (általában 3 hónapra), de a program egész évben működik. Ebben a programban dolgozók elsősorban parkgondozással, közterületek tisztaságával és rendezettségével foglalkoznak.

Az egyes foglalkoztatási szerződéses időtartamok átfedése miatt volt olyan időszak, hogy 69 fő közfoglalkoztatott dolgozott az önkormányzat intézményeiben, elsősorban a TÁVÜSZ Kft.-nél. 
Rengeteg plusz adminisztrációs feladat is keletkezett, mert idén 7 alkalommal indult közfoglalkoztatás a településen. A munkára alkalmas, munkát vállalni akaró emberek felkutatása sok nehézséggel jár. 

A munkához kapcsolódó adminisztrációs feladatok: közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése. 

Az idei évben is volt diákmunka a Munkaügyi Központon keresztül az önkormányzatnál. 2014-ben összesen 21 fő diákmunkásunk volt, 2015-ben pedig 12 fő számára tudtuk ezt a lehetőséget biztosítani. A diákmunkához is sok adminisztratív teendő tartozott (kérelem, munkaerőigény, elszámolás, stb.). A fiatalok jelentős segítségére voltak az intézményeinknek.

A rendszeres gyermekvédelmi támogatást igénylők száma az előző évekhez képest megközelítően azonos 2015 évben 180 kérelem érkezett, a 2014 évi 182-höz képest. Az évben két alkalommal is Erzsébet utalványban részesülnek a jogosultak.

Hátrányos vagy halmozottan hátrányos helyzet megállapítására, 2015. év október 1 napjáig 33 esetben került sor az előző évihez képest (összesen 90 eset) jelentős csökkenést mutat.   Az eljárást a szülő kérelmezi, az ügyben környezettanulmányt kell készíteni, és határozatban dönteni a gyermekek hátrányos helyzetéről. Az un. KIR rendszerébe és a Kormányhivatal felé egy évben két alkalommal szintén rögzíteni kell a létszámot. 

Teljesen új feladatként jelentkezett 2015. év szeptemberétől az Óvodakötelezettség teljesítésével kapcsolatos eljárások, és az óvodakötelezettség alóli felmentések. A nemzeti köznevelésről szóló 2011. évi CXC. törvény alapján a gyermeknek abban az évben, amelynek augusztus 31. napjáig harmadik életévét betölti, legalább napi négy órában óvodai foglakozáson kell részt vennie. Azzal a szülővel szemben, aki gyermekét nem íratta be a kötelező óvodai felvételt biztosító intézménybe, vagy nem kérte az óvodakötelezettség alóli felmentését sem, eljárást kell kezdeményezni a Pest Megyei Kormányhivatal Nagykátai Járási Hivatalánál. 16 esetben nem történt meg a gyermekek óvodai beíratása, valamint két esetben kérték az óvodakötelezettség alóli felmentést.

Társhatóságok megkeresésére környezettanulmány, ingó és ingatlan vagyonleltár, adatszolgáltatások készítése kapcsán 2015. évben 39 irat keletkezett, mely az előző évi számmal megegyezik. 

Szociális igazgatási és gyámhatósági ügyben a 2015. évben fellebbezést nem nyújtottak be. 

A 2014. évben bevezetett ún. PTR rendszer (Pénzbeli és Természetbeni ellátások Rendszere) továbbra is jelentős többletmunkát ró az ügyintézőkre, leginkább a központi rendszer leterheltsége miatt. 2015. évben bevezetésre került a PTR rendszeren belül az OEP ellenőrzési funkció, ami szintén tovább nehezíti az adatok felvitelét, pontosítását. Ez egy olyan országos elektronikus nyilvántartási rendszer, ahová – a határozathozatalon, és a döntés pénzügyi végig vitelén túl – a települési támogatások minden fajtáját és a rendszeres gyermekvédelmi kedvezmény jogosultságokat kell felvezetni. Csak ennek a rendszernek a használatával, ún. elbírálási azonosító számmal lehet kiadni határozatokat, ami jelentősen megnöveli az adminisztrációt.

IV. ADÓ- ÉS PÉNZÜGYI IRODA
Az Adó- és Pénzügyi Iroda által ellátandó feladatokat a Polgármesteri Hivatal Szervezeti és Működési Szabályzata határozza meg. Főbb területek a pénzügyi az adóügyi, illetve a pályázatokkal kapcsolatos feladatok, az évközi költségvetési igénylések benyújtása, elszámolása, valamint az önállóan működő intézmények gazdálkodási feladatinak ellátása.

Az iroda feladatait 8 fő létszámmal látja el, ebből 3 fő könyvelő, 2 fő adóügyi ügyintéző, 1 fő pénzügyi ügyintéző, 1 fő pénztáros, 1 fő irodavezető, akik közül 1 fő, könyvelőt 2015 szeptemberétől foglalkoztatunk
1. Pénzügyi, gazdálkodási feladatok
Önkormányzatunk nagy célkitűzése volt többek között a pénzügyi és számviteli területet erősen érintő csatlakozási szerződés megkötése az ASP központtal. A csatlakozás célja az elektronikus helyi közigazgatási infrastruktúra fejlesztése és egy egységes gazdálkodási rendszer felállítása. A csatlakozás határideje 2015. június 30. volt. A sikeres csatlakozás előfeltételeihez hozzá tartozott több kritérium teljesítése, a felhasználói környezet kialakítása május 18-ig az intézmények létrehozása, aláírási jogosultságok, intézményi COFOG összekapcsolások, intézmény szakfeladat összekapcsolása, a főkönyvi számok intézményenkénti meghatározása, ezeket Önkormányzatunk határidőre teljesítette.

Az ASP központból több alkalommal került meghatározásra olyan időpont, amelyen az új gazdálkodási rendszer azon belül is a KASZPER (pénzügyet, könyvelést leginkább érintő) modul oktatását tűzték ki célul. Ezeken az oktatásokon lehetőség szerint igyekeztünk több kollégát, de minden képen az érintett területen dolgozó kolléga részvételét biztosítani. Ezek során mind a Magyar Államkincstárnál mind pedig Intézményünknél körvonalazódott rengeteg kérdés, amelyet folyamatosan kommunikáltunk a Kincstár által megadott kapcsolattartókkal a helyi sajátosságok és a könyvelési specialitásokra vonatkozóan. 

Az adó és pénzügyi irodát az új rendszerből kiemelten az Adó szakrendszer és a Gazdálkodási szakrendszer érinti azon belül is a KASZPER (Központi Adatnyilvántartási, Számviteli, Pénzügyi Ellenőrzési Rendszer). Ezen rendszerek munkafolyamatainkban is változást idéztek elő, amelyeket folyamatosan építünk bele mindennapi munkáinkba. Sajnos el kell mondanunk, hogy a nyitó és évközi állományok migrálásával megbízott Blue Field Kft. az adatok migrálását nem tudta elvégezni, ezért az intézmények nyitását (excell táblákból) nekünk kellett elvégezni.
Mindezek mellett elmondhatjuk, hogy Önkormányzatunk a KMOP 4.7.1-1-2013-0015 számú pályázatnak eleget téve a fenti határidőre elvégezte a csatlakozási feltételeit és sikeresen csatlakozott a Magyar Államkincstár által működtetett ASP rendszerhez.

Az év közben történt átállás jelentette többletmunka mellett egyetlen alkalommal sem volt a havi jelentések (PM Info) és bevallásokkal (Áfa) kapcsolatos elmaradásunk. A képviselő testület és Önkormányzatunk vezetői felé elkészített beszámolók határidőre elkészültek azokat megtárgyalás után rendre elfogadták.

A Magyar Államkincstártól érkező normatíva igénylések és elszámolások megfelelően határidőre beadásra kerültek. 

Napi munkafolyamatainkat kiemelten a pénztár, banki utalások zökkenőmentesen bonyolítottuk.

Pénzügyi területen ellátott feladatok:

· A pénzügy feladatai közé tartozik, az önkormányzati kölcsönök, krízistámogatások, temetési kölcsönök analitikus nyilvántartása, illetve a fizetési felszólítások kiküldése.

· A lakbérekről havonta számla készül, a befizetések szinte minden lakónál határidőre megtörténnek egy-két kivétellel. A nem határidőre fizetők közül egy már végrehajtás alatt van, havonta érkezik a Magyar Államkincstártól a letiltott összeg.

· A szállítói számlák nyilvántartása során figyelemmel kísérjük minden intézményben a túlfizetéseket, amennyiben nagyobb nagyságrendű, úgy a szolgáltatóval egyeztetve kérjük a túlfizetés visszafizetését.

· A kamatmentes lakásvásárlási kölcsönt a három ügyfelünkből kettő visszafizette, a harmadiknál nem történt változás az előző évhez képest a szükséges lépéseket ezen irányú behajtásra vonatkozóan megtettük.
· A közüzemi díjak továbbszámlázása negyedéves ciklusban történik, de a szolgáltatók késedelmes számlázása miatt és az új gazdálkodási rendszer bevezetése miatt ebben vannak elmaradások.

· A közterület használati díjak, haszonbérleti díjak, bérleti díjak számlázása naprakészen megtörtént az év folyamán
· A bankszámlakivonatok felszerelése, rendezése és főkönyv felé előkészítése minden intézménynél naprakész.

· Pénzügyi részlegen történik az önkormányzati mobilflottával kapcsolatos teendők intézése (SIM kártyák pótlása, készülékek rendelése, számlareklamációk) illetve a mobil telefonszámla továbbszámlázása az önkormányzat dolgozói felé.

· A Magyar Államkincstártól minden hó 10-éig az utólagos kötött állami támogatások igénylésének feladása és elkészítése az ÖNEGM rendszerben (ápolási díj, lakásfenntartási támogatás, rendszeres szociális segély, időskorúak járadéka, óvodáztatási támogatás stb.),
· Minden hónapban elkészítjük a nyugdíjpénztári és egészségpénztári bevallásokat és ezzel egy időben utaljuk a tagdíjakat a pénztárak felé.
· 2015 évben 5 fő részére került nyugdíjpénztári illetve egészségpénztári tagdíj utalása minden hónapban a cafetéria terhére.

· Az adó kintlévőségek következtében rendszeresen küldünk beszedési megbízásokat az adótartozók felé. Ennek nyilvántartása az adócsoportban történik de a beszedési megbízás teljesülése esetén a pénzügy értesíti az adócsoportot a beszedések adószámlára történő átvezetése szintén a pénzügyön történik.

Pénztári munkafolyamatok:

· iskolai és óvodai étkezési nyilvántartások vezetése, valamint számlakészítés

· gyermekétkeztetéshez kapcsolódó kintlévőségek kezelése, fizetési felszólítások kiküldése

· havi segélyek és közfoglalkoztatottak munkabérének kifizetése

· fizetési előlegek és a munkába járás költségtérítésének nyilvántartása

· földterület használat (piaci helypénz) számlázása

· intézményekkel való kapcsolattartás

· intézmények havi elszámolásának kezelése

· évi két alkalommal a rendszeres gyermekvédelmi kedvezményre jogosultaknak Erzsébet-utalvány kiosztása

· egyéb kifizetések 

· pénztár kezelése

Könyvelés területén ellátott feladatok:
· havi PM INFO jelentés elkészítése,

· negyedéves mérlegek elkészítése,

· éves beszámoló elkészítése,

· kimenő számlák kibocsátása, kontírozása, könyvelése,

· kintlévőségek figyelemmel kísérése,

· bérkönyvelés, egyezőségek vizsgálata,

· bank és pénztár kontírozása, könyvelése,

· kötelezettségvállalások, követelések nyilvántartása, könyvelése, mint új feladat,

· banki teljesítések rögzítése, könyvelése

A pénzügyi- számviteli területen egyre nehezebb a feladat, és egyre rövidebbek a határidők. A MÁK ellenőrzések egyre részletesebb adatszolgáltatásokat kérnek, ami plusz feladat. 
2. Adózás területén ellátott feladatok

2014 tavasza óriási változást hozott az adórendszer tekintetében is. Február körül megkezdődtek az oktatások és az adatok legyűjtése és javítása az ASP rendszer „feltöltéséhez”. A migráció során a rendszerben lévő összes adózó (magánszemélyek/egyéni vállalkozók/vállalkozások) minden adatára kiterjedt a vizsgálat és ún. adattisztítások sorozata indult meg. Az ASP rendszer az adó szakrendszerben július 1. dátummal indult, azóta ebben a rendszerben dolgozunk. A napi munka sokkal többrétű lett, egy eddig egyszerű folyamat is darabjaira lett tagolva. Például egy gépjárműben bekövetkezett változás során megírt határozat kézbesítésekor mindenegyes határozat saját „posta” számot kap, meg kell várni, amíg a tértivevény visszaérkezik, rögzíteni kell a visszaérkezés tényét a rendszerben és 15 nap múlva nekünk kell egyesével jogerősítenünk a tételeket. Ez a gyakorlatban azt jelenti, hogy akár több mint 1 hónap is eltelhet, amíg magát a könyvelési tételt elő lehet írni az ügyfélnek. 

Az ASP-hez való csatlakozás óta a havi gépjárműváltozások feldolgozása teljes mértékben leállt, mivel a rendszer még nem tudta kezelni ezeket a tételeket. Most visszamenőleg kell bepótolni több mint fél év állományát, ami Sülysápon havi szinten 60-70 gépjármű darabszámot jelent. 

A kezdeti nehézségek után kezd végre „összeállni” a rendszer, de még nagyon sok hiányossággal kell nap mint nap megküzdenünk.

A feladatokat alapvetően a helyi adózásról szóló rendelet, illetve az adóigazgatási tevékenységgel kapcsolatos törvényi rendelkezések határozzák meg. A feladatellátás folyamatos munkát igényel:

· adószámlákkal kapcsolatos befizetésekről a banki kivonatok felszerelése, könyvelése az ASP rendszerben,

· gépjárműadó megosztással kapcsolatos havi jelentések készítése a MÁK felé, és a 60 % beutalása minden hó 10-ig,

· a gépjármű változások átvezetése az átvett adatok alapján,
· negyedéves, féléves zárási összesítők készítése,
· április-május hónapban az iparűzési adóbevallások feldolgozása, könyvelése, a befizetések illetve túlfizetések rendezése igen nagy feladat,
· egyéni vállalkozók, vállalkozások tájékoztatása, könyvelők munkájának segítése, 
· március és szeptember hónapban egyenlegközlők kiküldése,

· ingatlan adás-vétel kapcsán felmerülő változások feldolgozása, 
· a változásokról az adózók értesítése, fizetései felszólítások, és hátralékosok felszólítása, 

· az adók módjára történő behajtásokkal kapcsolatosan ügyfelek idézése, és a behajtás, 

· a könyvelés részére a feladás elkészítése és egyeztetése,

· adóigazolás kiadása a vagyoni helyzetről,

· tévesen befizetett adók átvezetése egyik adónemről a másik adónemre, illetve a többlet befizetések visszautalása.

· ebrendészeti hozzájárulás befizetéseinek nyilvántartása, a változások átvezetése
Az év második felében elkezdtünk egy szélesebb körű kintlévőség behajtási folyamatot, amelyet továbbra is a gépjárművek forgalomból való kitiltásával és a munkabérből való letiltással szeretnénk elérni. A következő időszakban szeretnénk egy átfogó képet kapni arról, hogy mekkora az a kintlévőség, amelyet a mi eszközeinkkel már nem tudunk beszedni. Ezeknek az összegeknek a nagysága és száma felveti a kérdést, hogy a behajtására érdemes-e egy végrehajtó irodával szerződést kötni. 

Inkasszóból befolyt adó 2015-ben: 15.853.000 Ft. 

93 gépjármű forgalomból való kivonását kezdeményeztük, a befolyt adó összege: 2.391.000 Ft (de sokan vannak akik a jövő évben is fizetni fognak, mert részletekben törlesztik a nagyobb hátralékokat).

Ősztől az Országos Egészségpénztár nyilvántartásából 26 adózónak kértük le a munkáltatói adatait és ebből 8 főnél sikerült munkáltatót találnunk és a jövedelem letiltását kezdeményeznünk, ebből közel 1.800.000 Ft adóbevételre számítunk. 

A hátralékok beszedésének ezen módjait napi szinten fogjuk folytatni. 

A gépjárműadó, iparűzési adó, építményadó, és telekadóval érintett adózók száma 2015. évben: 5030 magánszemély, 654 vállalkozás, 428 egyéni vállalkozó. 
Az adózással kapcsolatosan, 6812 db főszám, és 9195 db alszám került iktatásra és feldolgozásra, amely az alszámok tekintetében több mint kétszer annyi, mint a múlt évben.
Sülysáp, 2015. december 10.

dr. Tóth Krisztina s.k.

jegyző

� ASP = Application Service Providing - magyarul alkalmazás-szolgáltatás, vagy alkalmazás-bérlet. Az ASP keretében a felhasználók a tevékenységük támogatásához szükséges ügyviteli, vagy egyéb szoftvereket úgy veszik igénybe, hogy interneten keresztül kapcsolódnak a szolgáltatónál elhelyezett szerverekhez, az ezeken működő adatbázisokhoz és az adatokat kezelő programokhoz. A felhasználói gépeken csak egy egyszerű böngészőprogramnak kell futnia és internet kapcsolattal kell rendelkeznie.


� Példaként elegendő megemlíteni önmagában csak a szakrendszerhez való belépést. Ez minden ügyintézőnél azonos, szakmai területtől független napi rutinfolyamat. Minden ügyintéző rendelkezik egy BALE (biztonságos aláírás-létrehozó eszköz) eszközzel, ami egy pendrive jellegű usb kulcs. Ahhoz, hogy az ASP Központ bejelentkező felülete betöltődjön a böngészőbe, meg kell adni egy PIN kódot, ami a BALE eszközhöz tartozik. PIN kód megadása után a belépési felületen az ügyintézőnek meg kell adnia a felhasználónevét és jelszavát és csak ezek után kezdhet el dolgozni az egyes szakrendszerrel. Természetesen a PIN kódot és a jelszót is periodikus jelleggel meg kell változtatni. Ekkor még nem is beszéltünk arról, hogy az egyes szakrendszerek csak Firefox böngészővel működnek, mások pedig csak Internet Explorerrel, tehát nem mindegy, hogy mikor mit indítunk el. A szakrendszerek egy távoli szerveren futnak, tehát az internetkapcsolatunk és a szerver leterheltsége is erősen befolyásolja a munkánk sebességét. 

